EFF: 'Ons weet dat Guptas op Malema spioeneer' | Maroela Media
Die EFF het Sondag gesê die party "is al 'n geruime tyd bewus daarvan" dat die Gupta-familie op die partyleier, Julius Malema, spioeneer en is bekommerd oor Malema se veiligheid.
Die EFF het gesê mediaberigte dat die Gupta-familie op Malema spioeneer, is waar en die gelekte sogenaamde "Gupta-e-posse" dien nou as 'n bewys hiervan.
Sunday Times en ander mediagroepe het die afgelope naweek onthul dat die Gupta-e-posse na bewering toon dat die familie op verskeie hooggeplaastes soos Maria Ramos, uitvoerende hoof van Absa, GT Ferreira, Paul Harris en Laurie Dippenaar van Rand Merchant Bank, asook Stephen Koseff, uitvoerende hoof van Investec, spioeneer. Daar word ook beweer Malema en Trevor Manuel, voormalige minister van finansies, se bewegings word dopgehou.
Mbuyiseni Quintin Ndlozi, nasionale woordvoerder van die EFF, het in 'n verklaring gesê die party weet na bewering dat die Gupta-familie toegang tot Malema se reisbesonderhede en ID-nommer het. "Ons kan aan geen ander rede dink hoekom hulle op hom sal wil spioeneer nie, buiten in die hoop om hom op sy eie te vind en sy lewe te neem," het Ndlozi gesê.
"Ons sê so omdat die meeste reise waaroor die media berig het, nie in die openbaar aangekondig is nie. Ons weet ook dat hulle onwettig sy oproepe monitor en dit al vir 'n geruime tyd doen." Ndlozi het verder beweer die Gupta-familie besit spioenasietoerusting uit Rusland wat hulle na bewering onwettig in die land gebring het. "Dit is nog onomstootlike bewyse hoekom hulle hul tasse moet pak en ons land verlaat."
Ndlozi het gesê die party is bekommerd oor Malema se veiligheid en moes onlangs ondersoek instel nadat 'n motor hom agtervolg het. Die party sal die bewyse in die Gupta-e-posse aan die inspekteur-generaal van intelligensie gee om verder te ondersoek. "Ons wil die Guptas waarsku, ons gaan nie stilsit en net toelaat dat hulle mag oor ons leier se lewe het nie. Hulle het geen reg om op die EFF-leierskap te spioeneer nie en hulle moet weet die EFF is nie bang vir hulle nie," het Ndlozi gesê.
"Indien die owerhede nie beslissend optree nie, laat dit ons met geen ander keuse as om onsself te verdedig op enige moontlike revolusionêre manier nie."
Die Gupta-familie het vroeër die e-posse as fopnuus afgemaak, terwyl die Suid-Afrikaanse Kommunistiese Party (SAKP) reeds gesê het die e-posse "lyk eg". Die burgerregte-organisasie AfriForum het in Mei 'n skriftelike versoek aan Busisiwe Mkhwebane, openbare beskermer (OB), gerig om dringend die geloofwaardigheid van die beweerde e-posse te ondersoek.
Hierdie verwikkeling gaan nog interessant raak….
Hier is iets oppad!!!!
Leanbear, vye of turksvye, maar dorings gaan daar beslis wees wat iemand gaan steek.
Ek dink nie ons sal Malema enigsins mis nie
…maklik om nou te se dat hul weet dat Guptas op hom, Malema, spioeneer…as hul geweet het het hul dit lankal aan die grootklok gehang…